ཚེས་བཅོ་ལྔ་ཉིན་ནས་ཚེས་བཅུ་དྲུག་ཉིན་བར།ཝང་དབྱང་བདེ་ཆེན་གྱི་ཞིང་སྡེའི་དབུལ་ཕོངས་ཁྱིམ་ཚང་དང་སྡེ་དམངས་ཨུ་ཡོན་ལྷན་ཁང་།གཞིས་ཁུལ་ཞབས་ཞུ་ས་ཚིགས།ཆོས་ལུགས་བྱ་འགུལ་སྤེལ་ས་བཅས་སུ་སོང་ནས།བོད་ཁུལ་གྱི་དཔལ་འབྱོར་སྤྱི་ཚོགས་འཕེལ་རྒྱས་དང་དབུལ་ཐར་མཁྲེགས་གཏོར།མི་རིགས་མཐུན་སྒྲིལ།དགོན་སྡེ་དོ་དམ་སོགས་གནས་ཚུལ་ཐད་ནས་རྒྱུས་ལོན་བྱས་པར་མ་ཟད།ཡུན་ནན་ཞིང་ཆེན་ཏང་ཨུས་ཕུལ་བའི་དབུལ་ཐར་མཁྲེགས་གཏོར་གནས་ཚུལ་གྱི་སྙན་ཞུ་ལ་ཉན།ཝང་དབྱང་གིས་ཏང་གི་ཚོགས་ཆེན་བཅོ་བརྒྱད་པའི་ཚུན་དུ་ཡུན་ནན་གྱིས་ཏང་ཀྲུང་དབྱང་གི་ཇུས་ཆོད་བཀོད་སྒྲིག་སྣ་ཚོགས་ལག་བསྟར་བྱས་པའི་ཐད་ནས་བླངས་པའི་གྲུབ་འབྲས་ལ་ཁས་ལེན་གང་ལེགས་བྱས།ཁོང་གིས་ཡུན་ནན་ནི་རང་རྒྱལ་གྱི་དཔེ་མཚོན་རང་བཞིན་ལྡན་པའི་མི་རིགས་མང་པོ་འདུས་སྡོད་བྱེད་ས་དང་ཆོས་ལུགས་མང་པོ་མཉམ་གནས་ཀྱི་ཞིང་ཆེན་ཞིག་ཡིན་པས།མི་རིགས་ཆོས་ལུགས་བྱ་བ་བཟང་བོར་བསྒྲུབ་རྒྱུ་དེ་རྒྱལ་ཡོངས་ལ་མཚོན་ན་དོན་སྙིང་གལ་ཆེན་ལྡན།བློ་བརྟན་འགྱུར་མེད་ཀྱིས་ཏང་གི་མི་རིགས་སྲིད་ཇུས་ལག་བསྟར་བྱེད་པ་དང་།མི་རིགས་སོ་སོ་འགྲིག་མཐུན་ཡོང་བ་དང་བརྗེ་རེས་འགྲོ་འོང་བྱེད་པར་སྐུལ་འདེད་གཏོང་བ།ཀྲུང་ཧྭ་མི་རིགས་ཀྱི་ལས་སྐལ་གཅིག་པའི་ཐུན་མོང་ཚོགས་པའི་འདུ་ཤེས་བརྟན་པོ་བཙུགས་ནས།རང་རྒྱལ་གྱི་མི་རིགས་མཐུན་སྒྲིལ་ཡར་ཐོན་ཐད་ཉམས་མྱོང་བསྡུ་གསོག་བྱེད་དགོས།ཁྱོན་ཡོངས་ནས་ཏང་གི་ཆོས་ལུགས་བྱ་བའི་གཞི་རྩའི་བྱེད་ཕྱོགས་ལག་བསྟར་བྱེད་པ་དང་།རང་རྒྱལ་གྱི་ཆོས་ལུགས་ཀྲུང་གོ་ཅན་གྱི་ཁ་ཕྱོགས་རྒྱུན་འཁྱོངས་བྱེད་པ།ཆོས་ལུགས་བྱ་བའི་ཁྲིམས་སྐྱོང་ཅན་གྱི་ཆུ་ཚད་མཐོར་འདེགས་བཏང་སྟེ།ཆོས་ལུགས་སྔར་ལས་བཟང་བའི་སྒོ་ནས་སྤྱི་ཚོགས་རིང་ལུགས་སྤྱི་ཚོགས་དང་མཐུན་པར་བྱེད་པར་སྣེ་ཁྲིད་བྱེད་དགོས།ཆོས་ལུགས་ལས་རིགས་ཀྱིས་རྒྱལ་གཅེས་རིང་ལུགས་ཀྱི་སྲོལ་རྒྱུན་ལེགས་པོ་དར་སྤེལ་གཏོང་བ་དང་།རིགས་མི་འདྲ་བའི་ཁ་བྲལ་དང་གཏོར་བརླག་བྱ་འགུལ་ལ་མཐའ་གཅིག་ཏུ་འཐབ་རྩོད་བྱེད་པ།ཆོས་སྲོལ་ཇེ་བཟང་དང་ཤེས་ལྡན་མི་སྣ་སྐྱེད་སྲིང་བྱེད་པ་གཙོར་བཟུང་ནས་རང་སྟེང་གི་འཛུགས་སྐྲུན་ལ་ཤུགས་སྣོན་པ།ཆོས་ལུགས་ཚོང་ལས་ཅན་དུ་བསྒྱུར་བར་བཀག་འགོག་བྱས་ནས།བོད་བརྒྱུད་ནང་བསྟན་ཆོས་ལུགས་བདེ་ཐང་ངང་འཕེལ་རྒྱས་སུ་གཏོང་བར་སྐུལ་འདེད་གཏོང་དགོས་ཟེར།